Trine Pertou Mach (EL), 2024-12-18:
Tak for det.
Tak for ordet, og jeg kan jo starte med at hilse mig selv og resten af salen fra Alternativet og Radikale Venstre, som beklager, at de ikke kan være til stede, men begge partier bakker op om beslutningsforslaget.
Tak for debatten, og i virkeligheden jo også tak for den principielle opbakning til substansen i beslutningsforslaget.
Jeg skal ærligt indrømme, som jeg også sagde til hr. Michael Aastrup Jensen, inden vi gik ind i Folketingssalen, at vi i Enhedslisten ikke har behov for at have en konflikt med regeringen på det her eller en uenighed.
I virkeligheden ville vi jo gerne, at det her beslutningsforslag bare gled igennem, og at vi havde gjort det ganske hurtigt, nok ikke med enstemmighed, men dog i hvert fald med et massivt flertal, netop fordi det burde være ligefremt at kunne bakke op om, at vi skal efterleve Den Internationale Domstols juridiske vurdering og det, der er indholdet i den.
Jeg synes, det er godt at høre, og jeg er også begejstret for den store glæde ved beslutningsforslaget.
Jeg er mindre begejstret for, at man faktisk ikke kan stemme for det.
Jeg synes, det er trist, at vi ikke helhjertet fra det danske Folketing kan sende det klare signal til Israel, til Palæstina, til omverdenen, til borgere i vores eget land om, at vi faktisk vil efterleve den juridiske vurdering i vores udenrigspolitik.
Jeg forstår jo også, at man i regeringen siger, og nu gentager jeg det, for ordføreren fra Socialdemokratiet sidder og ryster på hovedet her, at man mener det, men alligevel ikke vil stemme for det.
Den logik tror jeg i hvert fald ikke selv jeg forstår, og det kunne være fint, hvis ordføreren havde lyst til at uddybe det i et spørgsmål lige om lidt.
Ikke desto mindre vil jeg sige, at det her beslutningsforslag grundlæggende handler om at erkende, at man også i Danmark vil efterleve den juridiske vurdering, som Den Internationale Domstol er kommet med, og som ganske klart siger noget, vi i Danmark egentlig ikke er specielt overraskede over, nemlig at det er helt klart, at Israel er en besættelsesmagt, at bosættelserne og besættelsen er ulovlig, og at hele situationen i de palæstinensiske områder er ulovlig.
Det er en meget klar konklusion for langt de fleste mennesker i verden, og det er altså ikke noget, man blot verfer til side; det er faktisk noget, man efterlever.
Danmark er jo en stat, der står vagt om folkeretten og den internationale retsorden.
Det er et mangeårigt element i vores udenrigspolitik, uanset hvem der har haft regeringsmagten, at anføre, at en tostatsløsning er den eneste vej frem mod en varig og retfærdig fred mellem Palæstina og Israel.
Der er meget, man kan gøre for at lægge pres på Israel.
Et allerførste skridt kunne jo være at anerkende Palæstina som en selvstændig stat.
Et andet skridt kunne være, at man fra EU's side suspenderer associeringsaftalen mellem EU og Israel.
Et tredje spor kunne være økonomiske sanktioner, som man anvender over for andre stater, som krænker folkeretten, og en fjerde kunne være en våbenembargo.
Det er jo faktisk sådan, at alle de her ting har vi også diskuteret i Folketingssalen igennem de seneste måneder, og desværre er det jo ikke noget, som man fra regeringens side har villet bakke op om.
Jeg er med på, at der er et spor i gang i EU-regi omkring sanktioner over for voldelige bosættelser.
Man kunne jo sige, at det skulle være sanktionering af hele bosætterøkonomien og import fra bosættelserne i almindelighed og ikke kun voldelige bosættere.
Det er jo sådan et hjørne af det; hele bosættersystemet er jo ulovligt.
Så gjorde man i virkeligheden, hvad man gør over fra andre stater, nemlig indfører sanktioner, f.eks. på linje med dem, man har indført over for Rusland.
Jeg vil gerne læse en enkelt passus op fra den grundige og udførlige vurdering fra juli i år.
Der er et helt centralt afsnit – der er mange gode afsnit – der handler om ulovligheden af Israels fortsatte tilstedeværelse på palæstinensisk område.
Det her citat bliver så i min egen oversættelse fra engelsk, og jeg starter nu: Retten finder, at Israels krænkelser af forbuddet mod erhvervelse af territorier med magt og krænkelserne af det palæstinensiske folks ret til selvbestemmelse har direkte indflydelse på lovligheden af Israels fortsatte tilstedeværelse som besættelsesmagt i det besatte palæstinensiske område.
Israels vedvarende misbrug af sin position som besættelsesmagt gennem annektering og fastholdelse af permanent kontrol over det besatte palæstinensiske område og fortsat afskæring af det palæstinensiske folks ret til selvbestemmelse bryder grundlæggende principper om international lov og gør Israels tilstedeværelse i det besatte palæstinensiske område ulovlig.
Citat slut.
Klarere kan det næppe siges, og efter det følger der en klokkeklar appel til hele verdenssamfundet om at sætte ind med folkerettens og diplomatiets midler for at bringe besættelsen til ophør og give palæstinenserne den stat, de har krav på.